Amerikaliklar o‘zbek tilini o‘rganmoqda

Yangilik tarqatishda tezkor bo‘lgan ijtimoiy tarmoqlarda amerikalik bir qizning ravon o‘zbek tilida so‘zlagan videolavhasi o‘zbek foydalanuvchilari orasida mashhur bo‘lib ketdi. Videoda o‘zini Nikol deb tanishtirgan qiz Arizona universitetida o‘qishini, o‘tgan yilning yozidan boshlab o‘zbek tilini o‘rgana boshlaganini faxr bilan ma’lum qiladi. “Shaxsiy qiziqishlarim tufayli o‘zbek tilini o‘rganishni boshladim va umid qilamanki, uni mangu eslayman”, — deydi Nikol.

Bizning madaniyatimiz, odamlarimiz, oilalarimiz, to‘ylarimiz haqida bilib olgani, milliy filmlarimizni ko‘rib, adabiyotlarimizni o‘qib borishi haqida so‘zladi Nikol. Shuningdek, u o‘zbek taomlarini tayyorlash bilan tanishligini e’tirof etdi.
Biroq, O‘zbekistonga borish baxtiga hali muyassar bo‘lmaganini afsus bilan tilga olib, kelajakda bizning yurtda mehmon bo‘lish niyatini bildirdi.
Nikol o‘z murojaatini qo‘lini ko‘ksiga qo‘yib, o‘qituvchilariga rahmat aytish bilan yakunladi va “Katta rahmat. Salomat bo‘ling. Xayr!” — dedi.
Aytish kerakki, videolavha foydalanuvchilar orasida faqat ijobiy taassurotlar uyg‘otib, ularning tahsiniga sazovor bo‘lgan. Ko‘pchilik ushbu videoni ko‘rib faxrlanganini e’tirof etgan. Ba’zilar hozir ayrim o‘zbek yoshlarining ham o‘z tilida bunday gapira olmasligini pisanda qilgan.